CELEX: 32016R2096
Language: bg
Date: 2016-11-30 00:00:00
Title: Регламент (ЕС) 2016/2096 на Комисията от 30 ноември 2016 година за изменение на Регламент (ЕС) № 1254/2009 по отношение на някои критерии, позволяващи на държавите членки да ползват дерогация от общите основни стандарти за сигурност на гражданското въздухоплаване, както и да приемат алтернативни мерки за сигурност (Текст от значение за ЕИП )

1.12.2016   
            
            
               BG
            
            
               Официален вестник на Европейския съюз
            
            
               L 326/7
            
         РЕГЛАМЕНТ (ЕС) 2016/2096 НА КОМИСИЯТА
   от 30 ноември 2016 година
   за изменение на Регламент (ЕС) № 1254/2009 по отношение на някои критерии, позволяващи на държавите членки да ползват дерогация от общите основни стандарти за сигурност на гражданското въздухоплаване, както и да приемат алтернативни мерки за сигурност
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 300/2008 на Европейския парламент и на Съвета от 11 март 2008 г. относно общите правила в областта на сигурността на гражданското въздухоплаване и за отмяна на Регламент (ЕО) № 2320/2002 (1), и по-специално член 4, параграф 4 от него,
   като има предвид, че:
   
               (1)
            
            
               Опитът от прилагането на Регламент (ЕС) № 1254/2009 на Комисията (2) показва, че е необходимо да се изяснят изискванията за оценките на риска и да се определят по-конкретно видовете операции при някои категории въздушно движение, посочени в същия регламент, с цел да се подобри правната яснота и да се предотвратят различните тълкувания на законодателството.
            
         
               (2)
            
            
               В изключителни случаи и като се вземе предвид специфичното естество на съответния полет, държавите членки следва да имат възможност да ползват дерогации от предвидените в Регламент (ЕС) № 1254/2009 ограничения на теглото за някои категории полети. Тези дерогации следва да се основават на индивидуални оценки на риска и да позволяват на други държави членки, които приемат такива полети, да изискват предварително уведомяване или одобрение.
            
         
               (3)
            
            
               Поради това Регламент (ЕС) № 1254/2009 следва да бъде съответно изменен.
            
         
               (4)
            
            
               Мерките, предвидени в настоящия регламент, са в съответствие със становището на комитета по член 19, параграф 3 от Регламент (ЕО) № 300/2008,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕС) № 1254/2009 се изменя, както следва:
   
               1)
            
            
               Първото изречение от член 1 се заменя със следното:
               „Държавите членки могат да ползват дерогация от общите основни стандарти, посочени в член 4, параграф 1 от Регламент (ЕО) № 300/2008, и да приемат алтернативни мерки за сигурност, които предоставят подходящо ниво на защита, въз основа на одобрена от компетентния орган оценка на риска на летищата или на демаркирани зони на летищата, в които движението е ограничено до една или повече от следните категории:“.
            
         
               2)
            
            
               Точка 3 от член 1 се заменя със следното:
               
                           „3.
                        
                        
                           полети за целите на държавните органи, армията и органите на реда;“.
                        
                     
         
               3)
            
            
               Точка 10 от член 1 се заменя със следните точки 10, 11 и 12:
               
                           „10.
                        
                        
                           полети с въздухоплавателни средства с максимално излетно тегло под 45 500 килограма, които са собственост на дружество и се използват за превоз на собствен персонал и неплащащи за превоза пътници, както и на стоки в помощ на стопанската дейност на дружеството;
                        
                     
                           11.
                        
                        
                           полети с въздухоплавателни средства с максимално излетно тегло под 45 500 килограма, които дружество е взело изцяло под наем или на лизинг от оператор на въздухоплавателно средство, с който то има писмено споразумение за превоз на собствен персонал и неплащащи за превоза пътници, както и на стоки в помощ на стопанската дейност на дружеството;
                        
                     
                           12.
                        
                        
                           полети с въздухоплавателни средства с максимално излетно тегло под 45 500 килограма за превоз на собственика на въздухоплавателното средство и неплащащи за превоза пътници, както и на стоки.“
                        
                     
         
               4)
            
            
               В член 1 се добавя следната алинея:
               „За полетите по точки 10, 11 и 12, при които обаче максималното излетно тегло е 45 500 килограма или повече, компетентният орган може — при изключителни случаи и въз основа на оценката на риска за всеки отделен случай — да ползва дерогация от ограничението на теглото, предвидено в съответните категории. Държавите членки, които приемат полети на въздухоплавателни средства с максимално излетно тегло 45 500 килограма или повече, могат да изискват предварително уведомяване, което може да включва копие от извършената оценка на риска, или издадено от тях предварително одобрение. Изискването за предварително уведомяване или одобрение се представя в писмен вид на всички други държави членки.“
            
         Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 ноември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 97, 9.4.2008 г., стр. 72.
   
      (2)  Регламент (ЕС) № 1254/2009 на Комисията от 18 декември 2009 г. за определяне на критерии, позволяващи на държавите членки да ползват дерогация от общите основни стандарти за сигурност на гражданското въздухоплаване, както и да приемат алтернативни мерки за сигурност (ОВ L 338, 19.12.2009 г., стр. 17).